El Servei de Patologia té les funcions relatives a la investigació medicolegal i autòpsies en tots els casos de mort violenta o sospitosa de criminalitat que hagin succeït a Catalunya, quan siguin ordenades per l'autoritat judicial o pel Ministeri Fiscal.
També li correspon la funció d'identificació de cadàvers i restes humanes.
Aquestes funcions són desenvolupades pel personal metge forense d'acord, que també disposa del suport del personal tècnic especialista en patologia forense, personal laboral de la Generalitat de Catalunya.
Les autòpsies i en general l'activitat d'aquest es desenvolupa en els cinc centres de Patologia Forense que hi ha a Catalunya, el quals centralitzen la pràctica de les autòpsies judicials en les divisions territorials de l'IMLCFC, per tal de donar un servei de més qualitat.
Centre d'Estudis Jurídics i Formació especialitzada, 2013.
Els cinc centres de patologia forense són:
Aquests centres treballen els 365 dies de l'any, per tal de donar una resposta el més eficient i àgil possible als requeriments judicials d'autòpsia, i així també poder donar una resposta el més aviat possible a les famílies de les persones difuntes.
Al Servei de Patologia Forense hi ha dues seccions, la d'Anatomia i la d'Histopatologia Forense, que tenen com a funcions l'anàlisi macro i micro de les autòpsies.
La Secció d'Histopatologia Forense, al Centre de Patologia Forense de Barcelona té per funció l'estudi microscòpic i el diagnòstic de les mostres d'òrgans i teixits obtinguts en la realització d'autòpsies a l'IMLCFC.
Així mateix, al Centre de Patologia Forense de Barcelona també hi ha una unitat d'antropologia forense, especialitzada en l'estudi necroscòpic de les restes cadavèriques total o parcialment esquelitzades per a la identificació i determinació de la causa i circumstàncies de la mort.
L'Institut de Medicina Legal i Ciències Forenses de Catalunya (IMLCFC) s'ha convertit en centre forense pioner en fer donació de teixits, gràcies a disposar d'un necroquiròfan habilitat pel Banc de Sang i Teixits al Centre de Patologia Forense de Barcelona que garanteix les mesures estèrils necessàries, com si es tractés d'un hospital.
És la primera vegada a tot l'Estat que un institut forense forma part dels centres subministradors de teixit per a ús clínic.
Aquesta actuació es porta a terme en aplicació del Conveni de col·laboració entre el Departament de Justícia, el Servei Català de la Salut, el Banc de Sang i Teixits i el Sistema d'Emergències Mèdiques SA i l'Hospital Clínic de Barcelona, per a l'obtenció de teixits humans destinats al seu processament per a ús clínic i d'investigació a la sanitat pública, signat en data 21 de juliol de 2015, i complementat per l' Acord de col·laboració entre el Departament de Justícia, el Banc de Sang i Teixits i Urbs Iudex et Causidicus, SA (URBICSA), de 12 de desembre de 2016.
Aquesta col·laboració implica l'aportació de personal del Banc de Sang i Teixits i de l'Hospital Clínic de Barcelona que porta a terme les seves tasques a la seu del Centre de Patologia de Barcelona.
Des de juliol del 2017, tres professionals sanitaris (un metge i dos tècnics) del Banc de Sang i Teixits de Catalunya (BST) practiquen en el nou quiròfan les extraccions de teixit cutani, osteotendinós, corneal i vascular, que serviran per trasplantar-los a pacients del sistema públic de salut.
El procés d'obtenció d'un donant de teixits comença amb un avís del SEM per mort d'una persona en les condicions que són competència de l'IMLCFC.
Això activa tots els actors implicats en el procés de donació: l'Organització Catalana de Trasplantaments; el Donor Center, l'entitat depenent del Banc de Teixits que coordina les donacions al conjunt de Catalunya i que s'ubica a l'Hospital Clínic; i el mateix Banc de Teixits.
A continuació, un infermer ubicat a la seu de l'IMLCFC a la Ciutat de la Justícia fa una primera valoració del donant.
En cas de complir els requisits mèdics per ser donant de teixits, contacta amb la família per demanar el consentiment per a la donació i poder-la fer efectiva en coordinació amb el forense de guàrdia.
I, finalment, un jutge ha d'autoritzar la donació.
Un cop complerts aquests requisits l'equip mèdic de guàrdia que el BST té 24 h al dia es posa en acció i es desplaça al quiròfan de la Ciutat de la Justícia per procedir a practicar l'extracció de teixits del donant, sempre d'acord amb el forense responsable de practicar l'autòpsia.
Les característiques dels teixits permeten que es puguin obtenir fins a 24 hores després de la mort.
Els teixits es conserven en condicions òptimes fins al moment de ser usats a temperatures d'entre 2 oC i 6 oC, -80 oC o en nitrogen líquid, depenent del tipus.
Amb aquesta actuació, l'IMLCFC s'ha convertit els darrers anys en el tercer centre de Catalunya de donació de còrnies, i en el primer de teixit musculoesquelètic.